CELEX: 
Language: sl
Date: 2021-05-12 00:00:00
Title: DELEGIRANA UREDBA KOMISIJE (EU) …/… o dopolnitvi Uredbe (EU) 2019/787 Evropskega parlamenta in Sveta s pravili o zahtevkih za registracijo geografskih označb žganih pijač, spremembah specifikacij proizvoda, preklicu registracije in registru

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               Z Uredbo (EU) 2019/787 Evropskega parlamenta in Sveta je vzpostavljen okvir Unije za geografske označbe žganih pijač ter določen sistem za njihovo registracijo na ravni Unije. 
            
            
               Z Uredbo (EU) 2019/787 je Komisija pooblaščena za sprejemanje delegiranih in izvedbenih aktov o postopkih za registracijo geografskih označb žganih pijač.
            
            
               Namen tega delegiranega akta je torej dopolniti Uredbo (EU) 2019/787 s pravili o postopkih, ki jih je treba upoštevati pri zahtevkih za registracijo geografskih označb žganih pijač, spremembah specifikacij proizvoda, preklicu registracije in registru.
            
            
               2.POSVETOVANJA PRED SPREJETJEM AKTA
            
            
               Posvetovanja s strokovnjaki iz vseh 27 držav članic so bila izvedena v strokovni skupini za kmetijske trge (žgane pijače).
            
            
               Na teh sestankih je Komisija predstavila spremenjene različice besedila, pri čemer so bile na splošno upoštevane ugotovitve in pripombe, ki so bile podane na sestankih ali pisno poslane službam Komisije. 
            
            
               Službe Komisije so imele tudi več srečanj z deležniki iz sektorja žganih pijač, in sicer dvostranskih in v skupini za civilni dialog za žgane pijače.
            
            
               S tem postopkom posvetovanja je bilo doseženo široko soglasje o osnutku delegirane uredbe.
            
            
               Mehanizem povratnih informacij je potekal na portalu za boljše pravno urejanje od 11. januarja do 8. februarja 2021 in prejeta ni bila nobena pripomba.
            
            
               3.PRAVNI ELEMENTI DELEGIRANEGA AKTA
            
            
               Ta delegirani akt vsebuje določbe, ki dopolnjujejo nekatera pravila Uredbe (EU) 2019/787 in so potrebne za zagotovitev pravilnega delovanja notranjega trga za žgane pijače. Zlasti določa pravni okvir za registracijo geografskih označb. V njem so tudi pojasnjene prejšnje določbe in uvedene poenostavitve.
            
            
               Akt razveljavlja ustrezne določbe Izvedbene uredbe Komisije (EU) št. 716/2013 z dne 25. julija 2013 o pravilih za uporabo Uredbe (ES) št. 110/2008 Evropskega parlamenta in Sveta o opredelitvi, opisu, predstavitvi, označevanju in zaščiti geografskih označb žganih pijač.
            
            
               DELEGIRANA UREDBA KOMISIJE (EU) …/…
            
            
               z dne 12.5.2021
            
            
               o dopolnitvi Uredbe (EU) 2019/787 Evropskega parlamenta in Sveta s pravili o zahtevkih za registracijo geografskih označb žganih pijač, spremembah specifikacij proizvoda, preklicu registracije in registru
            
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
         
         
            
               ob upoštevanju Uredbe (EU) 2019/787 Evropskega parlamenta in Sveta z dne 17. aprila 2019 o opredelitvi, opisu, predstavitvi in označevanju žganih pijač, uporabi imen žganih pijač pri predstavitvi in označevanju drugih živil, zaščiti geografskih označb žganih pijač, uporabi etanola in destilatov kmetijskega porekla v alkoholnih pijačah ter o razveljavitvi Uredbe (ES) št. 110/2008
                  1
                in zlasti člena 33(1) in (2) ter člena 41 Uredbe,
            
            
               ob upoštevanju naslednjega:
            
            
               (1)Z Uredbo (EU) 2019/787 je bila razveljavljena in nadomeščena Uredba (ES) št. 110/2008 Evropskega parlamenta in Sveta
                  2
               . Poglavje III Uredbe (EU) 2019/787 določa pravila v zvezi z geografskimi označbami v sektorju žganih pijač in pooblašča Komisijo za sprejemanje delegiranih in izvedbenih aktov v zvezi s tem. Za zagotovitev nemotenega delovanja trga žganih pijač v novem pravnem okviru ter zlasti za poenostavitev in racionalizacijo delovanja sistema geografskih označb za žgane pijače je treba s takimi akti sprejeti nekatera pravila. Zlasti bi bilo treba s to uredbo in Izvedbeno uredbo Komisije (EU) 2021/XXXX
                  3
                nadomestiti del določb Izvedbene uredbe Komisije (EU) št. 716/2013
                  4
               , ki bi jo bilo treba zato razveljaviti. 
            
            
               (2)Da bi se Komisiji olajšal pregled in bi zadevne strani v postopku ugovora dobile popolne informacije, kadar specifikacija proizvoda vključuje posebne zahteve o pakiranju, bi moral enotni dokument, vključen v zahtevek za registracijo geografske označbe, vsebovati povzetek utemeljitve, zakaj je treba pakiranje opraviti na opredeljenem geografskem območju, da se zagotovijo kakovost, poreklo ali nadzor žgane pijače. 
            
            
               (3)Da bi bil postopek dosleden in da bi Komisija lažje pregledala, bi morala država članica zagotoviti, da je enotni dokument natančen povzetek specifikacije proizvoda, na katerega se lahko Komisija opre pri ocenjevanju zahtevka in na katerega se lahko druge države članice in deležniki sklicujejo za namene uveljavljanja geografske označbe. Iz istih razlogov bi moral sklic na objavo specifikacije proizvoda, vključen v dokumentacijo zahtevka, ki jo države članice predložijo Komisiji, vsebovati elektronski sklic na specifikacijo proizvoda, kot je bila objavljena v skladu z upravnim sistemom države članice. 
            
            
               (4)Določiti bi bilo treba informacije, ki jih je treba sporočiti, da se zahtevek za zaščito, zahtevek za odobritev spremembe na ravni Unije ali zahtevek za preklic šteje za dopusten, da bi se olajšalo upravljanje takih zahtevkov ali zahtev in pospešil njihovo preučitev. 
            
            
               (5)Za odpravo začasnih težav in zagotovitev, da vsi proizvajalci dolgoročno izpolnjujejo zahteve iz specifikacij proizvoda, bi morale imeti države članice možnost, da proizvajalcem odobrijo največ desetletna prehodna obdobja za prilagoditev spremembam nekaterih pravil o specifikaciji proizvoda. 
            
            
               (6)Komisija je odgovorna za odobritev sprememb specifikacije proizvoda na ravni Unije, medtem ko standardne spremembe odobrijo države članice ali odgovorna oseba ali organ v tretji državi. Kadar zahtevek za odobritev spremembe na ravni Unije vsebuje tudi standardne spremembe, bi bilo treba zaradi učinkovitosti postopka šteti, da standardnih sprememb ni, poleg tega pa se te spremembe ne bi smele šteti za odobrene pri spremembi na ravni Unije. 
            
            
               (7)Vzpostaviti bi bilo treba postopek za odobritev standardnih in začasnih sprememb, da bi lahko države članice ustrezno ocenjevale zahtevke in bi se zagotovil skladen pristop v vseh državah članicah. Natančnost in izčrpnost ocene držav članic bi morali biti enakovredni natančnosti in izčrpnosti, ki se zahtevata za postopek ocenjevanja v postopku, ki se uporablja za zahtevke za registracijo geografske označbe. 
            
            
               (8)Določiti je treba pravila za vzpostavitev usklajevanja postopkov za spremembe specifikacije proizvoda v primerih, kadar Komisija zahtevek za spremembo na ravni Unije obravnava istočasno kot pristojni organ države članice obravnava zahtevek za standardno spremembo. Ker se z obema zahtevkoma spreminja ista specifikacija proizvoda, v zvezi z njima pa se izvedeta dva različna vzporedna postopka z različnim časovnim okvirom, bi bilo treba določiti pravila za preprečevanje neskladnosti. 
            
            
               (9)Pravila o postopku za preklic registracije geografske označbe bi bilo treba dopolniti, da bi se pojasnilo, da so države članice med pravnimi osebami, ki imajo lahko pri vložitvi zahtevka za preklic v skladu s prvim pododstavkom člena 32(1) Uredbe (EU) 2019/787 pravni interes, in da bi se navedli natančni sklici na objavo v Uradnem listu Evropske unije. 
            
            
               (10)Za zagotovitev preglednosti in enotnosti v vseh državah članicah je treba vzpostaviti elektronski register geografskih označb žganih pijač iz člena 33 Uredbe (EU) 2019/787 (v nadaljnjem besedilu: register) in sprejeti dodatna pravila o vsebini in obliki registra. Med drugim, ker se dokumenti, ki so in ki jih je treba dati na voljo, pri vsakem registriranem imenu razlikujejo po pravni podlagi, s katero so bila imena prvič zaščitena, bi bilo treba ustrezno prilagoditi zahteve zanje. Da bi se lahko določili datumi prednostnih pravic v zvezi z drugimi pravicami intelektualne lastnine, bi morali biti v registru navedeni datum zahtevka za registracijo ter datum instrumenta o zaščiti geografske označbe in sklic na njegovo objavo. Register bi moral biti javno dostopna elektronska podatkovna zbirka, vodena v digitalnih sistemih, ki jih zagotavlja Komisija – 
            
            
               SPREJELA NASLEDNJO UREDBO:
            
            
            
               Člen 1 POGLAVJE I
            
            
            
               Uvodna določba
            
            
            
            
               Predmet urejanja
            
         
         
            
               Ta uredba določa pravila, ki dopolnjujejo Uredbo (EU) 2019/787 glede geografskih označb žganih pijač in zlasti v zvezi z:
            
            
               (a)zahtevki za registracijo;
            
            
               (b)spremembami specifikacije proizvoda;
            
            
               (c)preklicem registracije;
            
            
               (d)registrom geografskih označb.
            
            
            
               POGLAVJE II
            
            
               Posebne določbe
            
            
               ODDELEK 1
            
            
               Zahtevek za registracijo
            
            
               Člen 2 
                  (Preneseno pooblastilo iz člena 41(1)(a) Uredbe 2019/787) 
                  Dodatne zahteve za enotni dokument
            
            
               Če enotni dokument iz člena 23(1)(c) Uredbe (EU) 2019/787 vključuje posebne zahteve o pakiranju, se vključi tudi povzetek utemeljitve iz drugega pododstavka člena 22(1) navedene uredbe. 
            
            
               Člen 3 
                  (Preneseno pooblastilo iz člena 41(1)(a) Uredbe 2019/787) 
                  Dokumentacija zahtevka države članice
            
            
               Zadevna država članica pri predložitvi dokumentacije zahtevka Komisiji v skladu s členom 24(7) Uredbe (EU) 2019/787 potrdi, da je enotni dokument iz člena 23(2)(b) Uredbe (EU) 2019/787 natančen povzetek specifikacije proizvoda. Država članica je odgovorna za kakršna koli bistvena odstopanja med enotnim dokumentom in specifikacijo proizvoda. Dokumentacija zahtevka vključuje elektronski sklic na objavo specifikacije proizvoda. 
            
            
               Člen 4 
                  (Preneseno pooblastilo iz člena 41(1)(b) Uredbe 2019/787) 
                  Dopustnost zahtevka
            
            
               1.Zahtevek za registracijo se šteje za dopusten, če je bil vložen v skladu s členom 24 Uredbe (EU) 2019/787 in sporočen Komisiji v skladu s členom 13(1) Izvedbene uredbe (EU) 2021/XXXX, vključno z enotnim dokumentom, pripravljenim v skladu s členom 3 navedene izvedbene uredbe, ter če je popoln.
            
            
               Zahtevek za registracijo se šteje za popoln, če je v skladu s členoma 22 in 23 Uredbe (EU) 2019/787 ter členoma 2 in 3 te uredbe.
            
            
               2.Če Komisija meni, da zahtevek ni dopusten, o razlogih za nedopustnost obvesti organe zadevne države članice ali tretje države ali vložnika s sedežem v tretji državi, odvisno od primera.
            
            
               Člen 5 
                  (Preneseno pooblastilo iz člena 41(1)(b) Uredbe 2019/787) 
                  Nacionalno prehodno obdobje
            
            
               1.Za odpravo začasnih težav lahko država članica z dolgoročnim ciljem zagotovitve, da vsi proizvajalci na zadevnem območju izpolnjujejo zahteve iz specifikacije proizvoda, odobri prehodno obdobje, če so zadevni nosilci dejavnosti vsaj pet let pred vložitvijo zahtevka pri organih države članice neprekinjeno zakonito tržili zadevno žgano pijačo in pri tem uporabljali zadevna imena ter če so bile navedene začasne težave navedene v nacionalnem postopku ugovora iz člena 24(6) Uredbe (EU) 2019/787. 
            
         
         
            
                Prehodno obdobje se začne z dnem predložitve dokumentacije zahtevka Komisiji in je čim krajše. Ni daljše od desetih let.
            
            
               2.Odstavek 1 se smiselno uporablja za geografsko označbo, ki zadeva geografsko območje v tretji državi, razen pri nacionalnem postopku ugovora.
            
            
               3.Prehodno obdobje iz odstavka 1 se navede v dokumentaciji zahtevka, predloženi Komisiji v skladu s členom 24(7) ali (8) Uredbe (EU) 2019/787. 
            
            
            
               ODDELEK 2 
                  
                  Spremembe specifikacije proizvoda
            
            
               Člen 6 
                  (Preneseno pooblastilo iz člena 41(2) Uredbe 2019/787) 
                  Zahtevki za spremembe specifikacije proizvoda na ravni Unije
            
            
               Za namene člena 31 Uredbe (EU) 2019/787 zahtevek za odobritev spremembe specifikacije proizvoda na ravni Unije vsebuje samo spremembe na ravni Unije. Če zahtevek za odobritev spremembe na ravni Unije vsebuje tudi standardne ali začasne spremembe, se postopek za spremembo na ravni Unije uporablja le za spremembo na ravni Unije. Za standardne ali začasne spremembe, vključene v zahtevek, se šteje, da niso bile vložene. 
            
            
               Člen 7 
                  (Preneseno pooblastilo iz člena 41(2) Uredbe 2019/787) 
                  Dopustnost zahtevkov za odobritev sprememb na ravni Unije
            
            
               1.Zahtevki za odobritev spremembe specifikacije proizvoda na ravni Unije se štejejo za dopustne, če so vloženi v skladu s členom 31 Uredbe (EU) 2019/787 in je Komisija o njih obveščena v skladu s členom 13(1) Izvedbene uredbe (EU) 2021/XXXX ter če so v skladu s členom 7 navedene izvedbene uredbe. 
            
            
               Ko Komisija odobri zahtevek za odobritev spremembe specifikacije proizvoda na ravni Unije, to zajema samo spremembe na ravni Unije iz samega zahtevka.
            
            
               2.Če Komisija meni, da zahtevek ni dopusten, o razlogih za nedopustnost obvesti organe zadevne države članice ali tretje države ali vložnika s sedežem v tretji državi, odvisno od primera.
            
            
               Člen 8 
                  (Preneseno pooblastilo iz člena 41(2) Uredbe 2019/787) 
                  Standardne spremembe specifikacije proizvoda
            
            
               1.Za namene člena 31(5) Uredbe (EU) 2019/787 se zahtevki za odobritev standardne spremembe specifikacije proizvoda vložijo pri organih države članice, na ozemlju katere je geografsko območje zadevnega proizvoda. Vložniki izpolnjujejo pogoje iz člena 24(1), (2) ali (3) Uredbe (EU) 2019/787. Če zahtevka za odobritev standardne spremembe specifikacije proizvoda ne vloži vložnik, ki je vložil zahtevek za zaščito imena ali imen, na katera se nanaša specifikacija proizvoda, država članica navedenemu vložniku, če ta še obstaja, omogoči, da da pripombe k zahtevku.
            
            
               V zahtevku za odobritev standardne spremembe se opišejo standardne spremembe in se pokaže, da so predlagane spremembe opredeljene kot standardne v skladu s členom 31 Uredbe (EU) 2019/787. Doda se povzetek razlogov, zaradi katerih so potrebne spremembe. 
            
            
               2.Kadar država članica meni, da so zahteve iz Uredbe (EU) 2019/787 in določbe, sprejete v skladu z njo, izpolnjene, lahko standardno spremembo odobri. Odločitev o odobritvi vključuje spremenjeno prečiščeno specifikacijo proizvoda in po potrebi spremenjeni prečiščeni enotni dokument.
            
            
               Odločitev o odobritvi se objavi. Odobrena standardna sprememba se v zadevni državi članici uporablja od datuma objave odločitve o odobritvi. Država članica Komisijo obvesti o odobrenih standardnih spremembah najpozneje en mesec po datumu objave nacionalne odločitve o odobritvi. Država članica Komisijo brez nepotrebnega odlašanja obvesti o morebitnih dokončnih in pravnomočnih nacionalnih sodbah, ki razveljavljajo odločitev o odobritvi standardne spremembe.
            
            
               3.Skupina vložnikov s pravnim interesom Komisiji bodisi neposredno bodisi prek organov zadevne tretje države sporoči odločitve o odobritvi standardnih sprememb v zvezi z žganimi pijačami s poreklom iz tretjih držav, in sicer najpozneje en mesec po datumu objave zadevne odločitve.
            
            
               4.Šteje se, da je bila odobrena standardna sprememba ustrezno sporočena Komisiji, če zadevno sporočilo izpolnjuje zahteve iz člena 8 Izvedbene uredbe (EU) 2021/XXXX. 
            
            
               5.Če je zaradi standardne spremembe treba spremeniti enotni dokument, Komisija v treh mesecih od datuma, ko prejme sporočilo o navedeni standardni spremembi, v Uradnem listu Evropske unije, serija C, objavi opis standardne spremembe in spremenjeni enotni dokument.
            
            
               Če zaradi standardne spremembe ni treba spremeniti enotnega dokumenta, Komisija v treh mesecih od datuma, ko prejme sporočilo o navedeni standardni spremembi, prek digitalnih sistemov iz točke (a) prvega pododstavka člena 13(1) Izvedbene uredbe (EU) 2021/XXXX objavi opis standardne spremembe.
            
         
         
            
               Pošiljatelj sporočila o standardni spremembi ostane odgovoren za njegovo vsebino.
            
            
               6.Standardne spremembe se uporabljajo na ozemlju Unije od datuma njihove objave v skladu s prvim pododstavkom odstavka 5 ali objave v skladu z drugim pododstavkom odstavka 5.
            
            
               7.Če geografsko območje zajema več kot eno državo članico, zadevne države članice uporabijo postopek za standardne spremembe posebej za del območja, ki spada na njihovo ozemlje. Standardna sprememba se začne uporabljati na ozemlju zadevnih držav članic šele po tem, ko se začne uporabljati zadnja nacionalna odločitev o odobritvi. Država članica, ki zadnja odobri standardno spremembo, Komisiji najpozneje en mesec po datumu objave svoje odločitve o odobritvi pošlje ustrezno sporočilo.
            
            
               Če ena ali več zadevnih držav članic ne sprejmejo nacionalne odločitve o odobritvi iz prvega pododstavka, lahko katera koli od zadevnih držav članic vloži tak zahtevek po postopku za spremembo na ravni Unije. 
            
            
               8.Odstavek 7 se smiselno uporablja, če je del zadevnega geografskega območja na ozemlju tretje države.
            
            
               Člen 9 
                  (Preneseno pooblastilo iz člena 41(2) Uredbe 2019/787) 
                  Razmerje med spremembami na ravni Unije in standardnimi spremembami
            
            
               1.Če se medtem, ko je zahtevek za odobritev spremembe na ravni Unije v postopku obravnave, odobri standardna sprememba, zaradi katere je treba spremeniti enotni dokument, zadevna država članica ustrezno posodobi enotni dokument, vključen v zahtevek za odobritev spremembe na ravni Unije. Če je bila obravnavana sprememba na ravni Unije objavljena v Uradnem listu Evropske unije, serija C, za vložitev ugovorov, se posodobljena različica enotnega dokumenta objavi v Uradnem listu Evropske unije, serija L, kot priloga k izvedbeni uredbi, s katero se odobri sprememba na ravni Unije.  
            
            
               2.Če spremenjena različica enotnega dokumenta, ki je vključena v zahtevek za standardno spremembo, odobren na nacionalni ravni, ne upošteva zadnjih odobrenih sprememb na ravni Unije, se ta standardna sprememba ne objavi v Uradnem listu Evropske unije. Država članica, ki je odobrila navedeno standardno spremembo, Komisiji pošlje prečiščeno različico enotnega dokumenta, kakor je bil spremenjen s spremembo na ravni Unije in standardno spremembo, za objavo v Uradnem listu Evropske unije.  
            
            
               Člen 10 
                  (Preneseno pooblastilo iz člena 41(2) Uredbe 2019/787) 
                  Začasne spremembe specifikacije proizvoda
            
            
               1.Začasne spremembe specifikacije proizvoda odobri in objavi država članica, na ozemlju katere je geografsko območje zadevnega proizvoda. Začasne spremembe se Komisiji sporočijo skupaj z razlogi, ki jih utemeljujejo, najpozneje en mesec po datumu objave nacionalne odločitve o odobritvi. Začasna sprememba se v zadevni državi članici uporablja od datuma objave odločitve o odobritvi spremembe.
            
            
               2.Če geografsko območje zajema več kot eno državo članico, se postopek za začasne spremembe v zadevnih državah članicah uporablja posebej za del območja, ki spada na njihovo ozemlje.
            
            
               3.Skupina vložnikov, ki imajo pravni interes, Komisiji neposredno ali prek organov zadevne tretje države sporoči začasne spremembe v zvezi z žganimi pijačami s poreklom iz tretjih držav skupaj z razlogi, ki jih utemeljujejo, najpozneje en mesec po njihovi odobritvi.
            
            
               4.Šteje se, da je bila odobrena začasna sprememba ustrezno sporočena Komisiji, če zadevno sporočilo izpolnjuje zahteve iz člena 9 Izvedbene uredbe (EU) 2021/XXXX.
            
            
               5.Komisija sporočilo o začasni spremembi v treh mesecih od dneva, ko ga je prejela, objavi prek digitalnih sistemov iz točke (a) prvega pododstavka člena 13(1) Izvedbene uredbe (EU) 2021/XXXX. Začasna sprememba se na ozemlju Unije uporablja od datuma, ko jo Komisija objavi.
            
            
               Pošiljatelj sporočila o začasni spremembi ostane odgovoren za njegovo vsebino.
            
            
            
               ODDELEK 3 
                  
                  Preklic geografske označbe
            
            
               Člen 11 
                  (Preneseno pooblastilo iz člena 41(1)(b) Uredbe 2019/787) 
                  Postopek preklica
            
            
               1.Za namene prvega pododstavka člena 32(1) Uredbe (EU) 2019/787 lahko države članice na lastno pobudo vložijo zahtevek za preklic registracije geografske označbe.
            
            
               2.Komisija zahtevke za preklic, vložene v skladu s prvim pododstavkom člena 32(1) Uredbe (EU) 2019/787, objavi v Uradnem listu Evropske unije, serija C. 
            
         
         
            
               Člen 12 
                  (Preneseno pooblastilo iz člena 41(1)(b) Uredbe 2019/787) 
                  Dopustnost zahtevkov za preklic
            
            
               1.Za namene člena 32(1) in (2) Uredbe (EU) 2019/787 se zahtevek za preklic šteje za dopustnega, če:
            
            
               (a)izpolnjuje zahteve iz člena 10 Izvedbene uredbe (EU) 2021/XXXX in
            
            
               (b)pri zahtevkih iz člena 32(1) Uredbe (EU) 2019/787 temelji na razlogih iz prvega pododstavka navedene določbe.
            
            
               2.Če Komisija meni, da zahtevek za preklic ni dopusten, o razlogih za nedopustnost obvesti organe zadevne države članice ali tretje države ali fizično ali pravno osebo, ki je vložila zahtevek, odvisno od primera.
            
            
               3.Utemeljene izjave o ugovoru glede preklica so dopustne le, če izkazujejo komercialno rabo registriranega imena s strani zainteresirane osebe.
            
            
            
               ODDELEK 4 
                  
                  Register
            
            
               Člen 13 
                  (Preneseno pooblastilo iz člena 33(1) in (2) Uredbe 2019/787) 
                  Register
            
            
               1.Vzpostavi se elektronski register geografskih označb žganih pijač iz člena 33 Uredbe (EU) 2019/787 (v nadaljnjem besedilu: register). Ta temelji na digitalnih sistemih, ki jih upravlja Komisija, in je dostopen javnosti.
            
            
               2.Po začetku veljavnosti pravnega instrumenta o zaščiti imenu geografske označbe Komisija v register vpiše naslednje podatke:
            
            
               (a)ime ali imena, ki se zaščitijo kot geografska označba, po potrebi vključno s transkripcijo ali prečrkovanjem v latinici. Če obstaja več imen, transkripcij in prečrkovanj, se vpišejo kot nadomestna imena, ločena s presledkom, poševnico in še enim presledkom;
            
            
               (b)kategorijo žgane pijače;
            
            
               (c)številko dokumenta;
            
            
               (d)vrsto geografske označbe;
            
            
               (e)ime države ali držav porekla;
            
            
               (f)datum zahtevka in sklic na pravni instrument o zaščiti imena: 
            
            
               (i) za geografske označbe, registrirane v skladu z Uredbo (EU) 2019/787 ali Uredbo (ES) št. 110/2008, razen uveljavljenih geografskih označb iz člena 20 Uredbe (ES) št. 110/2008, datum začetka uporabe in elektronski sklic na instrumente, s katerimi je ime zaščiteno na ravni Unije; 
            
            
               (ii)za uveljavljene geografske označbe iz člena 20 Uredbe (ES) št. 110/2008 datum objave instrumenta o prvi zaščiti geografske označbe na ravni Unije in elektronski sklic na navedeni instrument; 
            
            
               (g)elektronski sklic ali sklice na pravni instrument ali instrumente o geografski označbi, sprejete po pravnih instrumentih iz točke (f);
            
         
         
            
               (h)sklice na enotni dokument, glavne specifikacije tehnične dokumentacije, specifikacijo proizvoda ali tehnično dokumentacijo, če je na voljo, kot sledi:
            
            
               (i)za geografske označbe, registrirane v skladu z Uredbo (EU) 2019/787, elektronski sklic na enotni dokument, vključno z elektronskim sklicem na specifikacijo proizvoda. Če geografsko območje spada na ozemlje tretje države, elektronski sklic na enotni dokument, vključno s sklicem na objavo specifikacije proizvoda;
            
            
               (ii)za geografske označbe, registrirane v skladu z Uredbo (ES) št. 110/2008, elektronski sklic na glavne specifikacije tehnične dokumentacije;
            
            
               (iii)za uveljavljene geografske označbe iz člena 20 Uredbe (ES) št. 110/2008 tehnično dokumentacijo.
            
            
               3.Če Komisija odobri spremembo specifikacije proizvoda na ravni Unije ali prejme sporočilo o odobreni standardni spremembi specifikacije proizvoda, ki povzroči spremembo informacij, vpisanih v register, vpiše nove podatke, ki začnejo veljati na dan začetka uporabe spremembe v Uniji. Podatki o začasnih spremembah se tudi vpišejo.
            
            
               4.Če je bila registracija geografske označbe preklicana, Komisija na dan začetka veljavnosti ustreznega izvedbenega akta v skladu s členom 32 Uredbe (EU) 2019/787 ime izbriše iz registra in vodi evidenco o preklicu.
            
            
               5.Geografske označbe, zaščitene z izvedbenimi uredbami, sprejetimi med 8. junijem 2019 in datumom začetka uporabe te uredbe, se vpišejo v register.
            
            
               6.Komisija dokumentacijo o registraciji geografske označbe hrani v digitalni ali papirni obliki v celotnem obdobju veljavnosti geografske označbe, v primeru preklica pa še nadaljnjih deset let.
            
            
            
               POGLAVJE III 
                  
                  Končne določbe
            
            
               Člen 14 
                  
                  Razveljavitev
            
            
               Izvedbena uredba (EU) št. 716/2013 se razveljavi.
            
            
               Člen 15 
                  
                  Začetek veljavnosti in uporaba
            
            
               Ta uredba začne veljati tretji dan po objavi v Uradnem listu Evropske unije.
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju, 12.5.2021
            
            
               
                     Za Komisijo
               
               
                     Predsednica
                     Ursula VON DER LEYEN
               
            
         
         
            
                  
                     (1)
                  
                        UL L 130, 17.5.2019, str. 1.
               
               
                  
                     (2)
                  
                        Uredba (ES) št. 110/2008 Evropskega parlamenta in Sveta z dne 15. januarja 2008 o opredelitvi, opisu, predstavitvi, označevanju in zaščiti geografskih označb žganih pijač ter razveljavitvi Uredbe Sveta (EGS) št. 1576/89 (UL L 39, 13.2.2008, str. 16). 
               
               
                  
                     (3)
                  
                        Izvedbena uredba Komisije (EU) 2021/XXXX z dne [datum] o pravilih za uporabo Uredbe (EU) 2019/787 Evropskega parlamenta in Sveta o zahtevkih za registracijo geografskih označb žganih pijač, postopku ugovora, spremembah specifikacij proizvoda, preklicu registracije, uporabi simbola in nadzoru (UL L xxx, xxx, str. x). 
               
               
                  
                     (4)
                  
                        Izvedbena uredba Komisije (EU) št. 716/2013 z dne 25. julija 2013 o pravilih za uporabo Uredbe (ES) št. 110/2008 Evropskega parlamenta in Sveta o opredelitvi, opisu, predstavitvi, označevanju in zaščiti geografskih označb žganih pijač (UL L 201, 26.7.2013, str. 21).